REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/173-15

22. april 2015. godine

B e o g r a d

**Z A P I S N I K**

**38. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 22. APRILA 2015. GODINE**

Sednica je počela u 13,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Aleksandar Martinović, Dragan Paunović, Tanja Tomašević Damnjanović, Miletić Mihajlović, Neđo Jovanović i Velinka Tošić.

Sednici nisu prisustvovali članovi Odbora: Vladimir Đukanović, Živan Đurišić, Olgica Batić, Meho Omerović, Laslo Varga, Jovan Marković, Balša Božović, niti njihovi zamenici.

Sednici su prisustvovali Dragomir Milojević, predsednik Visokog saveta sudstva, Majda Rakić, član Državnog veća tužilaca, Tomo Zorić, v.d. sekretara Državnog veća tužilaca, Zorica Stojšić i Gordana Janićijević, zamenici Republičkog javnog tužioca.

Sednici su, kao predstavnici Radne grupe za poglavnje 24 prisustvovali: Milorad Todorović, Miodrag Lazić, Dražen Maravić i Jelena Vasiljević, iz Ministarstva unutrašnjih poslova, i Nikola Naumovski, iz Ministarstva pravde.

Na predlog predsednika Odbora utvrđen je sledeći

D n e v n i r e d :

1. Razmatranje Trećeg nacrta akcionog plana za Poglavlje 24 (broj 06-1082/15, od 22. aprila 2015. godine);
2. Razmatranje Izveštaja o radu Viskog saveta sudstva za 2014. godinu (broj 02-935/15, od 6. aprila 2015. godine);
3. Razmatranje Izveštaja o radu Državnog veća tužilaca za 2014. godinu (broj 02-487/15, od 2. marta 2015. godine);
4. Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2014. godini (broj 02-605/15, od 12. marta 2015. godine);
5. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 37. sednice Odbora.

**Prva tačka dnevnog reda:** **Razmatranje** **Trećeg nacrta akcionog plana za Poglavlje 24 (broj 06-1082/15, od 9. aprila 2015. godine)**

Treći nacrt akcionog plana za Poglavlje 24 članovima Odobra predstavili su Milorad Todorović, Miodrag Lazić, Dražen Maravić, iz Ministarstva unutrašnjih poslova, i Nikola Naumovski, iz Ministarstva pravde.

Na predlog predsednika Odbor je odlučio da, na osnovu člana 51. Poslovnika Narodne skupštine, shodno tački 3. Odluke o postupku razmatranja predloga pregovaračke pozicije u procesu pregovora o pristupanji Republike Srbije Evropskoj uniji, podnese Odboru za evropske integracije sledeći

IZVEŠTAJ

Odbor za pravosuđe, državnu upravu i lokalnu samoupravu je odlučio da predloži Odboru za evropske integracije da da pozitivno mišljenje o Trećem nacrtu akcionog plana za Poglavlje 24.

Za izvestioca Odbora na sednici Odbora za evropske integracije određen je Petar Petrović, predsednik Odbora.

**Druga tačka dnevnog reda:** **Razmatranje Izveštaja o radu Viskog saveta sudstva za 2014. godinu (broj 02-935/15, od 6. aprila 2015. godine)**

Predsednik Odbora je, otvarajući rasparavu o ovom izveštaju, ocenio da je Visoki savet sudstva, u prethodnoj godini naročito, učinio velike napore da se poboljšaju rezultati rada sudova. Prvi put je, nakon sprovedenog disciplinskog postupka, nekoliko sudija razrešeno sudijske dužnosti.

Neđo Jovanović je, pridružujući se ovoj pozitivnoj oceni rada Visokog saveta sudstva, konstatovao da treba pozitivno oceniti primenu i poštovanje postavljenih kriterijuma za izbor kandidata prilikom predlaganja kandidata za obavljanje sudijske funkcije. Takođe je pozitivno ocenio i opredeljenje Visokog saveta sudstva da, primenjujući i poštujući kriterijume za ocenu rada sudija, izrekne odgovarajuće mere prema sudijama koji te kriterijume n zadovoljavaju. Ukazao je, takođe, na značaj rešavanja problema nepoštovanja načela o suđenju u razumnom roku i prava na pravično suđenje, utoliko pre što na ovaj problem ukazuje i broj predmeta koji se zbog toga nalaze pred Evropskim sudom za ljudska prava. U vezi s tim postavio je pitanje kako će se iskustva u pilot primeni pravilnika za ocenjivanje rada sudija odraziti na sama rešenja ovog pravilnika, imajući u vidu da se pokazalo da se pre svega iskazuju samo pozitivni rezultati, a da oni negativni nisu na adekvatan način uređeni, kao i da li će se ocenjivanje sudija vršiti u kraćim vremenskim intervalima. Veoma je važno da se, najzad, kroz primenu ovog pravilnika, dođe do najboljih kriterijuma za ocenjivanje rada sudija. Pritom je, takođe, važno da kvalitet rada ne bude, zbog velikog broja predmeta, talac kvantiteta.

Dragomir Milojević je, odgovarajući na pitanja postavljena u vezi sa zaštitom prava na suđenje u razumnom roku i prava na pravično suđenje, obavestio Odbor da je, kao predsednik Vrhovnog kasacionog suda, doneo program rešavanja starih predmeta, kao i da su postignuti sporazumi za ujednačavanje sudske prakse, gde još uvek ima izvesnih neslaganja, koja će se u hodu rešavati. Dobijena je saglasnost Evropske komisije na pravilnik za ocenjivanje rada sudija, uz nekoliko preporuka koje su prihvaćene, osim dve, koje zahtevaju izmene zakona, pa se očekuje da će se ubrzo početi sa njegovom primenom. Takođe se očekuje da uskoro zaživi i pravilnik kojim se uređuje ocenjivanje rada sudija prvi put izabranih na trogodišnji mandat. Radi se, takođe, na povećanju efikasnosti rada sudova rešavanjem problema neravnomernog ispunjavanja norme za broj predmeta po sudovima. Na efikasnost rada sudova u prva dva meseca uticala je izmena mreže sudova, a na rad sudova u poslednja četiri meseca protest advokata, zbog čega se može reći da je rad sudova u prošloj godini bio relativno zadovoljavajući.

Nakon rasprave Odbor je, na osnovu člana 237. stav 4. Poslovnika Narodne skupštine, odlučio da podnese sledeći

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu Visokog saveta sudstva za 2014. godinu, koji je podnet Narodnoj skupštini na osnovu člana 13. alineja 23. Zakona o Visokom savetu sudstva.

Odbor je konstatovao da je Visoki savet sudstva u Izveštaju o radu za 2014. godinu celovito predstavio aktivnosti Saveta koje proizlaze iz Ustavom i zakonom utvrđenog položaja ovog organa kao nezavisnog i samostalnog organa koji obezbeđuje i garantuje nezavisnost i samostalnost sudova i sudija.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda:** **Razmatranje Izveštaja o radu Državnog veća tužilaca za 2014. godinu (broj 02-487/15, od 2. marta 2015. godine)**

Izveštaj je predstavila Majda Rakić, član Državnog veća tužilaca.

Odbor je odlučio da, na osnovu člana 237. stav 4. Poslovnika Narodne skupštine, podnese sledeći izveštaj

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu Državnog veća tužilaca za 2014. godinu, koji je podnet Narodnoj skupštini na osnovu člana 19. stav 1. Zakona o Državnom veću tužilaca.

Odbor je konstatovao da je Državno veće tužilaca u Izveštaju o radu za 2014. godinu celovito predstavilo aktivnosti Veća koje proizlaze iz Ustavom i zakonom utvrđenog položaja Državnog veća tužilaca kao samostalnog organa koji obezbeđuje i garantuje samostalnost javnih tužilaca i zamenika javnih tužilaca.

Za izvestioca Odbora na sednici Narodne skupštine određen je Petar Petrović, predsednik Odbora.

**Četvrta tačka dnevnog reda:** **Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2014. godini (broj 02-605/15, od 12. marta 2015. godine)**

Izveštaj je predstavila Zorica Stojšić, član Državnog veća tužilaca.

Odbor je odlučio da, na osnovu člana 237. stav 4. Poslovnika Narodne skupštine, podnese sledeći izveštaj

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu javnih tužilaštava na suzbijanju kriminaliteta i zaštiti ustavnosti i zakonitosti u 2014. godini, koji je Narodnoj skupštini podnet na osnovu člana 29. stav 3. tačka 4. Zakona o javnom tužilaštvu.

Odbor je konstatovao da je republički javni tužilac u Izveštaju o radu javnih tužilaštava na suzbijanju kriminaliteta i zaštiti ustavnosti i zakonitosti u 2014. godini celovito predstavio aktivnosti tužilaštava, koje proizlaze iz Ustavom i zakonom utvrđenog položaja tužilaštva kao samostalnog organa koji goni počinioce krivičnih i drugih kažnjivih dela i preduzima mere zaštite ustavnosti i zakonitosti.

Za izvestioca Odbora na sednici Narodne skupštine određen je Petar Petrović, predsednik Odbora.

**Peta tačka dnevnog reda: Razno**

Predsednik Odbora obavestio je članove Odbora da bi na narednoj sednici trebalo da se razmotre godišnji izveštaji Agenije za borbu protiv korupcije i Poverenika za pristup informacijama od javnog značaja i zaštitu podataka o ličnosti.

Sednica je završena u 14,10 časova.

SEKRETAR PREDSEDNIK

Ljiljana Miletić Živković Petar Petrović